**Náboženstvo 1. ročník 1.H a 1.F**

**Boh vzťahov**

Komunikácia ako základný princíp vzťahu Boha a človeka.

 Človek si vytvára svoj obraz osebe aj o Bohu. Hoci korene obrazu Boha ležia v rannom detstve, poznávanie Boha je celoživotný proces.

 Koncept Boha je kľúčovým konceptom náboženstva. Človek môže hľadať obraz Boha v sebe a v jeho vzťahoch s ľuďmi ako obraz Trojice. Na náročnej ceste dospievania sa k nemu pripája Kristus, s ktorým sa stretáva vo sviatostiach.

Cieľom tejto katechézy je definovať učenie Cirkvi o vzťahoch v Najsvätejšej Trojici na podklade Katechizmu Katolíckej Cirkvi a oceniť hodnotu osobného vzťahu s Bohom a človekom.

 My, ľudia sme vzťahové bytosti. Bez vzťahov je náš život prázdny. Vzťah sa dá budovať len s osobu. Vzťah predpokladá komunikáciu. Preto sa v tomto texte pozrime na základ našej identity vzťahov – na pravého Boha:

Mnohí z nás máme v podvedomí ukrytú predstavu Boha ako mocného Pána, ktorý vládne silnou rukou nad týmto svetom a nad ľuďmi. Práve táto predstava nám zatieňuje pravú tvár nášho nebeského Otca. Mám na mysli Boha Trojice, Boha vzťahov.

 Počas celej histórie nám západná teológia prezentovala Boha ako Pána nad svetom. Táto predstava pramení v gréckej filozofii. (Je veľmi dôležité študovať grécku filozofiu, ak chceme pochopiť mentalitu európskeho (nášho) myslenia. Sme ňou nesmierne ovplyvnení.)

Všetko pramení v metafyzike Aristotela, ktorý chápal nadzmyslovú existenciu ako jedinú bytosť, ktorá ovláda svet.

Nechajme na chvíľu bokom obraz Boha, ktorý nám vštepovali počas celej histórie, ktorý nie je pomýlený, ale ani kompletný, a vôbec nie vystihujúci podstatu. Identitou Boha sú totiž vzťahy.

 Náš Boh je Boh vzťahov, Existenciou pre druhých. Kresťanstvo je práve o tom. V kresťanstve nejde o namyslenú dokonalosť, dodržiavanie zákonov, o strach z Božích trestov. Ide o viac: o vyprázdnenie seba samého, obetovaní sa pre druhých, o umieraní seba samého, aby druhí mohli žiť v plnosti.

 Skúsme sa pozrieť na nášho Boha ako na Boha vzťahov, ako na Boha Trojice, ako ho počas celej histórie predstavuje východná teológia:

Tri božské osoby: Otec, Syn a Duch Svätý žijú jedna pre druhú. Dokonale zjednotení žijú jeden pre druhého.

Poznámka:

Je veľmi dôležité študovať grécku filozofiu, ak chceme pochopiť mentalitu európskeho (nášho) myslenia. Sme ňou nesmierne ovplyvnení.

Úloha: prečítať text a zamyslieť sa nad tým čo pre teba znamená Boh.